Янко Бодваї

Янко Бодваї (*12. септембер 1942—†17. април 2025), инженєр готелиєрства, директор у новосадских готелох, коавтор Сучасней рускей кухарки.

 Биоґрафия 

Янко Бодваї народзени  12. септембра 1942. року у Руским Керестуре. Оцец Йовґен  и мац Ксения Бодваї родз. Колошняї. Янко мал брата Славка и шестру Марию. Основну школу Янко закончел у родзеним валалє. Штредню фахову школу закончел у Новим Садзе и почал робиц у обласци погосцительства, перше як келнер у готелу Путник по 1963. рок кед пошол на одслуженє воєного року. Од 1965. року  Янко Бодваї робел у ресторану на Петроварадинскей твердинї дзе 1969. року постал шеф сали у готелу Твердиня понеже у медзичаше вон 1967. року закончел Погосцительну школу за ВК роботнїкох. Од 1973. року Янко бул о. д. директора готела Твердиня-Варадин. Року 1977. бул розпоредзени  на место шефа сали у готелу Парк. Вельке роботне искуство и дошколовйованє му оможлївели же би бул и наставнїк ресторанства. Року 1979.  Янко Бодваї закончел Висшу погосцительну школу у Беоґрадзе. Його пошвеценосц и фаховосц були препознати та бул велї роки на директорских функцийох  у новосадских готелох Нови Сад и  на СПЕНС-у. Янко Бодваї  бешедовал шейсц язики (нємецки, анґлийски, италиянски, мадярски, французки, ) а то у погосцительней привреди окреме значна прикмета доброго руководителя. 

Янко Бодваї бул  оженєти зоз Юлияну родз. Дамянович, у малженстве мали дзивки Снежану и Наташу.

Од 1970. року бул у Орґанизацийним одборе Збору туристичних роботнїкох Сербиї и член жирия.  Янко Бодваї  бул атвор вецей  наукових роботох на тему унапредзованя и вреднованя роботи и роботней творчосци у погосцительней туристичней привреди Сербиї, за цо є вецейраз наградзовани.

Як член ХОРЕС-у Янко Бодваї бул совитнїк  за  ришованє проблемох  у обласци туризма и погосцительства. Янко Бодваї бул нєпостредна особа, добри орґанизатор и почитовани менаджер  хтори верел же шицки продукцийни и услужни проблеми мож ришиц зоз упарту роботу и искуством та знаньом хторе у його фаху було потребне. Янка Бодвая ше трима же ше му, як менаджерови у погосцительним подприємстве Варадин и директорови пар готелох, з добрим и рационалним послованьом удало врациц шицки Варадиново длуства.  

Янко Бодваї достал велї награди и припознаня з обласци  погосцительней дїялноасци.

Його искуство  и знанє з обласци погосцительства го квалификовао же би бул єден з авторох  репрезентативней  Сучасней рускей кухарки хтора видата 1987. року и хтору ше трима  за  найлєпши приручнїк тей файти медзи Руснацами. 

До пензиї пошол 11. априла 2002. року. 

Янко Бодваї умар 17. априла 2025. року и поховани є на  Новим теметове у Новим Садзе.

 Ґалерия 

 Литература 

 Янко Бодваї (1942-2025), з РТ Войводина, Руске слово,  рок LXXXI, число  17 (4146), Нови Сад, 25. април 2025, бок 9. 

 Вонкашнї вязи 
  Поховани инженєр готелиєрства Янко Бодваї, РТ Войводина, rtv.rs/rsn/,  21. април  2025. 

 Поховани инженєр готелиєрства Янко Бодваї, РТВ, Рутенпрес, ruskeslovo.com, 22. април 2025

Катеґория:Руснаци у Сербиї
Катеґория:Керестурци
Катеґория:Погосцительство
Катеґория:Руководителє
Катеґория:Инженєре
Катеґория:12. септембер
Катеґория:Народзени 1942
Катеґория:17. април
Катеґория:Умарли 2025